
Зияткерлік меншік құқықтарына қол сұғушылықтардың криминологиялық сипаттамасы
*
Criminological characteristics of infringements of intellectual property rights

Аңдатпа
Мақалада зияткерлік меншік құқықтарына қол сұғушылықтардың криминологиялық сипаттамасы қарастырылады. Зияткерлік меншік саласындағы құқыққа қайшы әрекеттердің негізгі ерекшеліктері, олардың қоғамдық қауіптілігі, таралу деңгейі және латенттілік сипаты талданады. Сонымен қатар аталған құқық бұзушылықтардың жасалуына ықпал ететін себептер мен жағдайларға, сондай-ақ оларды жүзеге асыратын тұлғалардың криминологиялық ерекшеліктеріне назар аударылады. Авторлық құқық пен сабақтас құқықтарды, өнертабыстарды, тауар белгілерін және зияткерлік меншіктің басқа да объектілерін заңсыз пайдаланудың негізгі нысандары қарастырылады. Қазіргі цифрландыру жағдайында зияткерлік меншік құқықтарына қол сұғушылықтардың таралуына әсер ететін факторлар айқындалып, оларды алдын алу мен жолын кесудің криминологиялық тетіктерін жетілдіру мәселелері зерделенеді. Зерттеу нәтижелері зияткерлік меншік құқықтарын қорғауға бағытталған профилактикалық шараларды жетілдірудің және құқық қорғау органдары қызметінің тиімділігін арттырудың маңыздылығын көрсетеді.

Abstract
The article examines the criminological characteristics of infringements of intellectual property rights. It analyzes the main features of unlawful acts in the field of intellectual property, their social danger, prevalence and latent nature. Particular attention is paid to the causes and conditions contributing to such infringements, as well as to the criminological characteristics of persons involved in unlawful activities against intellectual property rights. The article considers the main forms of illegal use of copyright and related rights, inventions, trademarks and other objects of intellectual property. It also identifies the factors contributing to the spread of infringements of intellectual property rights in the context of modern digitalization. Furthermore, the study addresses issues related to improving criminological mechanisms for preventing and suppressing such offenses. The findings demonstrate the importance of further developing preventive measures aimed at protecting intellectual property rights and enhancing the effectiveness of law enforcement agencies in combating infringements in this area.

Заң саясаты деп мемлекеттің құқықтық тетіктері арқылы қоғамдық өмірдің белгілі бір саласында жүзеге асырылатын мақсатты мемлекеттік қызметті түсінуге болады. Оның мазмұны құқықтық реттеуді қажет ететін қоғамдық қатынастар шеңберін белгілеуді, аталған қатынастарға ықпал етудің құқықтық тәсілдері мен құралдарын таңдауды, заңнамалық қызметтің даму перспективаларын болжауды, сондай-ақ мемлекеттік органдар мен ұйымдардың, соның ішінде құқық қорғау және құқық қолдану құрылымдарының қызметіндегі басым бағыттарды айқындауды қамтиды. Қылмыстылыққа қарсы іс-қимыл саласындағы құқық қорғау қызметінің өзіндік ерекшелігі оның айқын әлеуметтік-саяси сипатымен байланысты. Жалпы алғанда, әлеуметтік саясаттың кез келген түрі басқару сипатындағы қоғамдық қатынастар арқылы іске асырылады [1, 57 б.].
Қылмысқа қарсы күресті ұйымдастыруда құқықтық саясаттың теориялық негіздері, оның стратегиялық және тактикалық бағыттары, сондай-ақ криминологиялық сипаттағы профилактикалық тетіктер айрықша маңызға ие. Зияткерлік меншікке қол сұғатын қылмыстық әрекеттерге нәтижелі қарсы тұру үшін тиісті стратегияны әзірлеу барысында басқарушылық ықпал бағытталатын объектінің мазмұны мен шекараларын нақты белгілеу қажет. Осы ретте ғылыми зерттеу тұрғысынан қылмыстылық феноменінің мәнін дұрыс түсіндіру қылмысқа қарсы жүргізілетін іс-қимылдың тиімділігін бағалаудың маңызды алғышарты болып табылады.
Қылмыстылық ұғымы жоғары дәрежедегі жалпылама ғылыми категориялардың бірі болып саналады, сондықтан оған жекелеген қылмыстарға тән белгілерді сол күйінде телу дұрыс емес. Соған қарамастан, қылмыстылықты оны құрайтын жекелеген қылмыстық әрекеттерден бөліп қарауға болмайды. Өйткені оның мазмұнында жеке қылмыстарға тән ортақ қасиеттер, атап айтқанда, қоғамдық қауіптілік, құқыққа қайшылық, жазаланушылық және әлеуметтік себептілік көрініс табады. Қылмыстылық нақты қылмыстық оқиғалардың жиынтығы арқылы объективті түрде байқалады. Оның нақты жағдайын бағалау бұрын орын алған қылмыстық оқиғалар жөніндегі сандық көрсеткіштер негізінде жүзеге асырылады. Осы тұрғыдан алғанда статистикалық мәліметтер қылмыстылықтың деңгейін, құрылымын, жай-күйін және динамикасын сипаттап қана қоймай, оның одан әрі даму бағыттарын болжауға мүмкіндік беретін маңызды ғылыми құрал болып табылады.
Криминологиялық зерттеу жүргізу кезінде зияткерлік меншік саласына қатысты негізгі ұғымдардың мазмұнын нақтылау ерекше мәнге ие. Осыған байланысты зерттеу шеңберінде «контрафакт», «контрафактілік тауарлар», «контрафакция», «жалған өнім» және «зияткерлік қарақшылық» секілді терминдердің арақатынасын анықтау қажеттілігі туындайды. Ю.В. Трунцевский зияткерлік қарақшылықты құқық иеленушілердің рұқсатынсыз зияткерлік меншік объектілерін коммерциялық пайда алу мақсатында пайдалануға бағытталған заңсыз әрекет ретінде сипаттайды [2, 17 б.].
Автордың ұстанымына сәйкес, дыбыстық және бейнежазба өнімдеріне қатысты зияткерлік қарақшылық азаматтардың, қоғамның және мемлекеттің экономикалық мүдделеріне елеулі мөлшерде зиян келтіретін, авторлық және сабақтас құқық объектілерін заңсыз пайдаланумен байланысты әрекеттердің жиынтығын білдіреді. Өз кезегінде А.В. Нестеров аудиовизуалды туындыларды, бағдарламалық өнімдерді және деректер базаларын құқыққа қайшы тарату құбылысын зияткерлік қарақшылықтың контрафакция нысандарының бірі ретінде қарастырады [3, 39 б.].
«Контрафактілік тауар» мен «жалған тауар» ұғымдарын өзара ажыратудың қажеттілігін көрсетеді. Тауарды бұрмалау деп белгілі бір ақпаратты әдейі өзгерту, жасыру немесе сатып алу-сату объектісіне қатысты толық емес әрі шындыққа сәйкес келмейтін мәліметтер ұсыну арқылы материалдық пайда табуға бағытталған әрекеттерді түсінуге болады. Мұндай жағдайда бастапқы өнім өзінің бір немесе бірнеше негізгі сипаттамасы бойынша басқа тауармен толықтай немесе белгілі бір дәрежеде алмастырылуы мүмкін.
Жалған өнімдердің қатарына, әдетте, азық-түлік тауарлары, алкогольдік өнімдер және фармацевтикалық препараттар енгізіледі. Мұндай өнімдер түпнұсқа тауардан сыртқы келбеті, түсі, құрылымы, консистенциясы, тағамдық немесе қоректік құндылығы және тұтынушының өмірі мен денсаулығына әсер ететін өзге де қасиеттері бойынша ерекшеленуі мүмкін.
Осылайша, тауарды бұрмалау ұғымының негізінде оның жекелеген сипаттамаларын түпнұсқаға ұқсас етіп көрсету арқылы басқа өніммен алмастыру, сондай-ақ мәміле объектісінің нақты қасиеттерін толық немесе ішінара жасыру не сатып алушыға пайдакүнемдік ниетпен шынайы емес ақпарат беру әрекеттері жатыр. Өзінің сипаты мен нысанына қарай бұрмалауды ассортименттік, сапалық, сандық, құндық және ақпараттық түрлерге жіктеуге болады.
Мәселен, Ресей Федерациясының заңнамасында жалған өнімді өндіру мен оны өткізуге байланысты әрекеттер үшін азаматтық-құқықтық, әкімшілік және қылмыстық жауаптылықтың әртүрлі нысандары көзделген. Егер бұрмаланған тауар белгіленген қауіпсіздік талаптарына сәйкес келмесе немесе оны пайдалану тұтынушылардың денсаулығына зиян келтіру қаупін туғызса, сондай-ақ тиісті ресми құжаттар заңсыз жолмен рәсімделген жағдайда, кінәлі тұлға қолданыстағы заңнамаға сәйкес жауаптылыққа тартылады.
Бұдан бөлек, бұрмаланған тауарды жасау кезінде тауар белгісі, айырым белгісі, тауардың шыққан жерінің атауы, өнімді дайындау технологиясы немесе рецептурасы, ноу-хау және басқа да құпия сипаттағы мәліметтер заңсыз пайдаланылған жағдайда, зияткерлік меншік құқықтарын бұзуға байланысты қылмыстық-құқықтық нормалар бойынша қосымша жауаптылық туындауы мүмкін [4, 18 б.].
Жоғарыда келтірілген тұжырымдарды ескере отырып, зияткерлік меншік саласындағы қазіргі қылмыстылықтың жай-күйін зерттеу барысында контрафакт, контрафакция және зияткерлік қарақшылық ұғымдарының мазмұны мен өзара байланысы талданды. Сонымен бірге тауар белгісін және айырым белгілерін заңсыз пайдалану, тауардың шығарылған жерінің атауына қатысты құқықтарды бұзу, өнімді дайындау рецептураларын, өнертабыстарды, өндірістік құпияларды және өзге де құпия ақпараттарды заңсыз қолдануға байланысты құқықтық мәселелер қарастырылды.
Контрафакцияны зияткерлік меншік объектілеріне қатысты құқық иеленушінің айрықша құқықтарын қасақана бұзуға бағытталған, заңсыз пайда табу ниетімен жүзеге асырылатын құқыққа қайшы әрекеттердің жиынтығы ретінде сипаттауға болады. Контрафакциялық әрекеттердің таралу аясы айтарлықтай кең. Олардың қатарына киім мен аяқ киімді, косметикалық және парфюмериялық өнімдерді өндіру немесе өткізу кезінде зияткерлік меншік құқықтарын заңсыз пайдалану, жеке гигиена тауарларын қолдан жасау, азық-түлік өнімдерін, алкоголь және темекі өнімдерін заңсыз өндіру мен тарату, дәрілік препараттар мен медициналық құралдарды қолдан жасау, тұрмыстық химия өнімдерін, тұрмыстық және кеңселік техниканы, құрылыс материалдары мен сантехникалық бұйымдарды контрафактілік жолмен өндіру және өткізу жатады.
Зияткерлік қарақшылық деп зияткерлік меншік объектілерін құқық иеленушінің рұқсатынсыз, яғни заңда көзделген санкциясыз, материалдық пайда табу мақсатында заңсыз көшіруді, көбейтуді және таратуды түсінуге болады. Оның құрамына авторлық және сабақтас құқықтардың бұзылуына байланысты әрекеттер жатады. Аталған санатқа компьютерлік бағдарламалар мен ойындар, аудио және бейнематериалдар, деректер базалары, тауар белгілері мен айырым белгілері, тауардың шыққан жерінің атауы, өндірістік рецептуралар, коммерциялық құпиялар, ноу-хау және басқа да қорғалатын объектілер кіреді.
Бұрмалау ұғымы тауардың түпнұсқалық қасиеттерін әдейі өзгерту немесе оны бір не бірнеше белгісі бойынша ұқсас басқа өніммен алмастыру, сондай-ақ сатып алу-сату нысаны жөніндегі мәліметтерді толық көрсетпеу немесе пайдакүнемдік ниетпен әдейі жалған ақпарат ұсыну түріндегі әрекеттерді білдіреді.
Қылмыстың кез келген түріне криминологиялық сипаттама беру кезінде криминологиялық ғылымда қалыптасқан негізгі зерттеу бағыттарын ескеру қажет. Ғылыми еңбектерде мұндай сипаттама, әдетте, қылмыстылықтың сандық және сапалық көрсеткіштерін, оның жай-күйін, деңгейін, құрылымын, динамикасын және сипатын, қылмыстық мінез-құлықтың себептері мен жағдайларын, сондай-ақ қылмыс жасаған тұлғаның әлеуметтік-психологиялық ерекшеліктерін зерделеуді қамтиды. Кемінде он-он бес жылдық кезеңді қамтитын ресми статистикалық мәліметтерді салыстырмалы түрде зерттеу қылмыстылықтың негізгі өзгеру бағыттарын, тұрақты үрдістерін және даму ерекшеліктерін айқындауға мүмкіндік береді.
Осыған орай, жүргізілген зерттеу шеңберінде зияткерлік меншікке қарсы бағытталған қылмыстардың жай-күйі 2021–2024 жылдар аралығындағы кезең бойынша талданды. Көрсетілген уақыт аралығында қылмыстылықтың сандық көрсеткіштерімен қатар оның сапалық сипаттарында да белгілі бір өзгерістер орын алған, бұл зерттеу нәтижелері бойынша тиісті ғылыми қорытындылар жасауға мүмкіндік береді. Зерттеу барысында статистикалық әдіске басымдық берілді, өйткені зияткерлік меншік саласындағы қылмыстылықтың құрылымдық және функционалдық ерекшеліктерін анықтау статистикалық деректерді жүйелі түрде талдауды қажет етеді. Сонымен бірге аталған әдіс зияткерлік меншікке қатысты қылмыстардың жекелеген түрлерінің даму динамикасын бағалауға және олардың болашақтағы өзгерістерін болжауға мүмкіндік береді.
Қазақстанда зияткерлік меншік объектілерін пәрменді қорғау қажеттілігі, ең алдымен, контрафактілік өнімдерді заңсыз өндіру мен өткізу нәтижесінде туындайтын елеулі экономикалық зардаптармен байланысты. Мұндай заңсыз айналым мемлекеттік бюджетке түсетін салықтық түсімдердің азаюына, заңды өндірушілер мен кәсіпкерлердің қызметіне кедергілердің пайда болуына, сондай-ақ шетелдік компаниялар мен басқа мемлекеттердің Қазақстан экономикасына инвестиция салуға деген қызығушылығының төмендеуіне әкелуі мүмкін.
Зияткерлік меншік құқықтарын мемлекеттік қорғаудың маңызды бағыттарының бірі кедендік бақылау тетіктерін қолдану болып табылады. Бұл салада, ең алдымен, зияткерлік меншік құқықтарын қорғауға уәкілетті мемлекеттік органдар мен құқық иеленушілер арасындағы өзара іс-қимылдың тиімділігіне назар аударылады. Қазақстан Республикасының Дүниежүзілік сауда ұйымына кіру үдерісі барысында зияткерлік меншік құқықтарын қорғауға қатысты ұлттық құқықтық нормалар кедендік бақылаудың халықаралық талаптарымен үйлестірілді. Атап айтқанда, бұл бағыттағы реттеу зияткерлік меншік құқықтарының сауда аспектілеріне арналған халықаралық келісімдердің талаптарына сәйкестендірілді.
Қазіргі уақытта зияткерлік меншік объектілерін кедендік деңгейде қорғау шаралары негізінен құқық иеленушілердің тиісті өтініштері мен зияткерлік меншік объектілерінің кедендік тізіліміне енгізілген мәліметтер негізінде іске асырылады. Бұдан бөлек, зияткерлік меншік құқықтарының сақталуын қамтамасыз етуге Экономикалық тергеу қызметі де қатысады. Қазақстан Республикасының қолданыстағы қылмыстық заңнамасында зияткерлік меншік саласындағы құқық бұзушылықтар үшін жауаптылық көзделген. Атап айтқанда, мұндай жауаптылық Қазақстан Республикасы Қылмыстық кодексінің 198-бабында белгіленген авторлық және сабақтас құқықтарды бұзу үшін, сондай-ақ 222-бабында тауар белгісін заңсыз пайдалану жағдайлары үшін қарастырылған.
Қазақстан Республикасы Бас прокуратурасының Құқықтық статистика және ақпарат жөніндегі департаменті 2023 жылы республика аумағындағы қылмыстылық жағдайы мен оған қарсы профилактикалық шараларға қатысты статистикалық мәліметтерді жинақтап, қорытындылаған. Статистикалық көрсеткіштерді зерделеу барысында тіркелген қылмыстық құқық бұзушылықтардың жалпы санының төмендегені байқалады. Сонымен бірге 2022–2023 жылдары зияткерлік меншік саласында қылмыс жасағаны анықталған адамдар санының өсуі байқалып, бұл құқық қорғау органдарының қылмыстарды анықтау және тергеп-тексеру бағытындағы жұмысының белгілі бір дәрежеде жақсарғанын, сондай-ақ кінәлі тұлғалардың қылмыстық жауаптылыққа тартылу көрсеткішінің артқанын көрсетуі мүмкін.
Сонымен қатар, аталған кезеңдегі көрсеткіштерге қылмыстық жауаптылық шараларының күшеюі немесе алдын ала сөз байласу арқылы әрекет еткен ұйымдасқан топ мүшелеріне қатысты неғұрлым қатаң құқықтық ықпал ету шараларының қолданылуы да әсер етуі ықтимал [5, 64 б.]. Осыған байланысты тіркелген қылмыстар санын қылмыстылықтың нақты деңгейін толық көрсететін абсолютті және өзгермейтін көрсеткіш ретінде бағалау дұрыс бола бермейді. Зияткерлік меншік саласындағы қылмыстардың ресми статистикада төмендеуі бірқатар объективті емес факторлармен де түсіндірілуі мүмкін. Олардың қатарына әкімшілік ресурстарды пайдалану немесе құқық қорғау органдары басшылығының қылмыстылықтың нақты көлемін толық көрсетуге мүдделі болмауы сияқты жағдайларды жатқызуға болады.
Зияткерлік меншік саласында тіркелген қылмыстар жөніндегі статистикалық деректерді талдау авторлардың ұстанымымен келісуге негіз береді. Атап айтқанда, криминогендік факторлардың теріс ықпалы сақталып отырған жағдайда тіркелген қылмыстар санының азаюы қылмыстылықтың нақты төмендегенін білдірмейтін жанама көрсеткіш болуы мүмкін. Өйткені олардың туындауына әсер ететін себептер мен жағдайлардың криминогендік ықпалы жоғары деңгейде қалуы ықтимал. Зерттелген кезеңде 6314 қылмыс тіркелгеніне қарамастан, зияткерлік меншік саласында құқық бұзушылық жасаған тұлғалардың небәрі 4,8%-ы қылмыстық жауаптылыққа тартылған. Автор бұл көрсеткіштердің арақатынасын «қайшы» сипаттағы жағдай ретінде бағалайды. Мұндай ахуал азаматтардың өз құқықтарын қорғау белсенділігіне, құқық қорғау органдарының нақты жағдайына, олардың қызметтік мүмкіндіктері мен жұмыс тиімділігіне, сондай-ақ экономикалық қылмыстылықтың ұйымдасқан және жасырын сипат алу деңгейіне байланысты болуы мүмкін [6, 34 б.].
Зияткерлік меншік саласындағы қылмыстардың саны зерттелетін кезеңдерге байланысты біркелкі болмағаны анықталды. Мәселен, 2022–2024 жылдары қылмыстылық көрсеткіштерінің ауытқу деңгейі орта есеппен 6,4%-ды құраған, ал тіркелген қылмыстар саны артқан кезеңдерде бұл көрсеткіштің орташа шамасы 10%-ға дейін жоғарылаған. Тіпті латентті, яғни ресми есепке алынбаған қылмыстарды есепке алмағанда да, зияткерлік меншік объектілеріне қатысты құқық бұзушылықтарға қарсы құқық қорғау қызметін ұйымдастыруда бірқатар шешілмеген мәселелердің бар екені байқалады.
Әлеуметтік зерттеулердің нәтижелері контрафактілік өнімдердің таралу көлемінің және тауарларды дараландыру құралдарын заңсыз пайдалану жағдайларының көбейгенін көрсетеді. Мұндай әрекеттерді жасаған тұлғалардың елеулі бөлігі қылмыстық жауаптылыққа тартылмайды немесе жауаптылық қолданылғанның өзінде нақты жазалау шараларынан жалтарып кететін жағдайлар кездеседі. Осы қылмыс құрамдарына ерекше назар аударуымыздың басты себебі – олардың латенттік бөлігін зерттеу қажеттілігімен қатар, ресми тіркелген қылмыстар саны мен зияткерлік меншік объектілерінің, әсіресе тауарларды, жұмыстарды және көрсетілетін қызметтерді дараландыру құралдарының нақты қоғамдық айналымдағы таралу деңгейі арасындағы сәйкессіздікті анықтау болып табылады [7, 24 б.].
Құқық қорғау органдарының атқарған жұмыстарын жалпы алғанда оң бағалауға болады. Соған қарамастан, ресми түрде тіркелген қылмыстардың едәуір болуы қолданыстағы қылмыстық-құқықтық тетіктердің профилактикалық және құқықтық ықпалының жеткілікті деңгейде еместігін аңғартады. Контрафакция қазіргі уақытта тек жекелеген мемлекеттерге тән құбылыс емес, әлемнің көптеген елдерінде таралған трансұлттық сипаттағы проблемаға айналып отыр. Оның ауқымы жаңа субъектілер мен нарықтық кеңістіктерді қамту арқылы тұрақты түрде ұлғаюда.
Қазақстандық және шетелдік құқық иеленушілердің зияткерлік меншік құқықтарына жаппай қол сұғу жағдайлары мемлекеттік бақылау мен құқықтық қорғау тетіктерін күшейтуді талап етеді. Бұрын контрафактілік тауарлардың негізгі ерекшелігі олардың төмен сапалылығы, техникалық талаптар мен белгіленген стандарттарға сәйкес келмеуі және тұтыну үшін қауіптілігі болса, қазіргі жағдайда бұл сипат айтарлықтай өзгерді. Қазіргі контрафактілік өнімдердің белгілі бір бөлігі заманауи технологияларды пайдалана отырып өндіріліп, жекелеген жағдайларда техникалық деңгейі бойынша әлемдік жаңа әзірлемелерге жақындайды.
Тауар белгілері мен фирмалық атаулары заңсыз қолданылған өнімдердің сапасы әрдайым төмен бола бермейді. Көп жағдайда олардың нарықта таралуы тұтынушылардың танымал өндірушілерге деген сенімін, белгілі компаниялардың қалыптасқан беделі мен жарнамалық мүмкіндіктерін заңсыз пайдалану арқылы өткізу нарығын кеңейтуге ұмтылыспен түсіндіріледі [8, 57 б.].
Зерттеу барысында контрафактілік өнімдердің номенклатурасы өте кең екені анықталды. Олардың қатарына компьютерлік және бағдарламалық өнімдер, аудио және бейнежазбалар, түрлі техникалық жабдықтардың құрамдас бөліктері, құрылыс индустриясына арналған материалдар, күнделікті тұтыну тауарлары және көлеңкелі экономиканың жекелеген сегменттерінде өндірілетін басқа да бұйымдар кіреді.
Құқық қорғау органдарының қызметкерлері жыл сайын «Контрафакт» және «Алкоголь» атауларымен жедел-профилактикалық іс-шаралар өткізеді. Аталған іс-шаралар кезінде контрафактілік өнімдерді өндірумен, сақтаумен немесе оларды заңсыз айналымға енгізумен айналысатын жеке және заңды тұлғалардың қызметі тексеріледі. Сонымен бірге зияткерлік меншік объектілерінің заңсыз пайдаланылу фактілерін анықтауға бағытталған бақылау шаралары жүзеге асырылады.
Контрафактілік өнімдердің заңсыз айналымы экономикалық сипаттағы қылмыстардың жалпы құрылымының құрамдас бөлігі болып табылады. Алайда оның абсолюттік сандық көрсеткіштері зерттеліп отырған құбылыстың нақты ауқымын әрдайым толық көрсете алмайды. Себебі мұндай көрсеткіштерді бағалау кезінде жекелеген өңірлердегі халық саны, экономикалық белсенділік деңгейі және басқа да әлеуметтік факторлар ескеріле бермейді. Осы тұрғыдан қылмыстылықтың өткен кезеңмен салыстырғандағы өсу немесе төмендеу қарқыны ерекше ақпараттық мәнге ие, өйткені ол құбылыстың таралу динамикасын бағалауға мүмкіндік береді.
Зерттеу шеңберінде құқық қорғау органдары қызметкерлеріне: «Өндірумен және контрафактілік өнімдерді таратумен байланысты қылмыстылықтың қазіргі жағдайын қалай бағалайсыз?» деген сұрақ қойылды. Сұраққа берілген жауаптарды бір ғана көрсеткішпен бағалау күрделі болғанымен, алынған нәтижелер контрафакция және зияткерлік қарақшылық құбылыстарын одан әрі ғылыми тұрғыдан зерттеу қажеттігін көрсетті. Бұл құбылыстар меншік құқықтарына қол сұғатын қылмыстылықтың дербес бағыты ретінде жалпы криминогендік жағдайға әсер етіп қана қоймай, Қазақстан Республикасының криминологиялық қауіпсіздігіне де белгілі бір қатер туғызады.
Контрафактілік өнімдердің кең таралуы көлеңкелі экономиканың дамуымен тікелей байланысты. Бұл үрдіс әсіресе экономикалық белсенділігі жоғары ірі қалаларда, соның ішінде Алматы, Шымкент және Астана қалаларында айқын көрініс табады. Заңды және көлеңкелі экономикалық секторлардың өзара байланысы күрделі сипатта болады. Кейбір жағдайларда көлеңкелі экономиканың жекелеген элементтері заңды экономикалық қатынастардың ішіне еніп, олардың белгілі бір бөлігін құрай бастайды.
Контрафактілік тауарларды өндіру және өткізу тізбегіне әртүрлі субъектілер қатысады, олардың ішінде өндірушілер ерекше орын алады. Ірі өндірістік компаниялар контрафакцияның таралуынан елеулі экономикалық шығынға ұшырайды. Олардың тауарлары мен брендтері заңсыз пайдаланылып, өндіріс және өткізу саласындағы құқықтары бұзылады. Сондықтан зияткерлік меншік құқықтарына мүдделі барлық тараптар контрафактілік айналымды анықтау, бақылау және оған қарсы іс-қимыл жасауға объективті түрде мүдделі [9, 57 б.].
Қазақстан тәуелсіздік алған алғашқы кезеңде қылмыстылық деңгейінің өзгеруіне қоғамдағы әлеуметтік-экономикалық, саяси және құқықтық тұрақсыздық елеулі ықпал етті. Кейіннен экономиканы жаңғыртуға бағытталған оң өзгерістер, ұлттық өндіріс көлемінің ұлғаюы, зейнетақы төлемдері мен халықтың орташа табысының өсуі қылмыстылықтың жекелеген көрсеткіштерінің төмендеуіне белгілі бір дәрежеде әсер етті.
Алайда экономикалық тұрғыдан дамыған мемлекеттердің тәжірибесі зияткерлік меншікке қатысты қылмыстылықтың әлеуметтік-экономикалық даму деңгейіне ғана тәуелді еместігін көрсетеді. Мұндай қылмыстардың таралуы мемлекеттің саяси жүйесіне, экономикалық басқару моделіне, халықтың мәдениеті мен білім деңгейіне қарамастан сақталуы немесе өсуі мүмкін. Мәселен, Солтүстік Америка мен Батыс Еуропаның бірқатар мемлекеттерінде халықтың тұрмыс деңгейі жоғары болғанына қарамастан, қылмыстылықтың статистикалық көрсеткіштері халықаралық салыстыруларда жоғары деңгейде қалып отыр. Атап айтқанда, АҚШ пен Швецияда 100 мың тұрғынға шаққандағы тіркелген қылмыстардың орташа саны 5–8 мың аралығында болса, Қазақстанда 2009 жылы бұл көрсеткіш 1 мың қылмыстан төмен болған. Алайда аталған жағдай ауыр және аса ауыр қылмыстардың міндетті түрде төмендеуіне алып келген жоқ.
Сараптамалық сауалнама нәтижелеріне сәйкес, респонденттердің басым бөлігі, яғни 94,9%-ы Қазақстандағы қылмыстылықтың өсу себептерін күрделі әлеуметтік-экономикалық жағдайлармен байланыстырады. Тәуелсіздіктің алғашқы жылдарында қылмыстылықтың жоғарылауына бірқатар факторлар әсер етті. Олардың қатарында елдің жекелеген өңірлерінде шаруашылық қызмет көлемінің қысқаруы, қалалардағы өндірістік кәсіпорындардың жұмысын тоқтатуы, еңбек нарығындағы жұмыс орындарының азаюы және жұмыссыздық деңгейінің өсуі болды.
Қазіргі кезеңде зияткерлік меншік құқықтарына қарсы бағытталған қылмыстылықтың себептік кешені біршама өзгеше сипатқа ие. Сарапшылардың 20%-ы оның себептерін есірткілік және алкогольдік заттарды тұтынудың өсуімен байланыстырады. Респонденттердің 15,7%-ы негізгі фактор ретінде заңнаманың жетілмегендігін көрсетеді. 14%-ы халықтың мәдени деңгейінің төмендеуі, адамгершілік құндылықтардың әлсіреуі және заң талаптарын құрметтемеу сияқты әлеуметтік факторларды атап өтеді. 12,8%-ы құқық қорғау органдары жүзеге асыратын профилактикалық қызметтің жеткіліксіз деңгейін негізгі себептердің бірі деп санайды. Сонымен қатар 8,7% сарапшы халықтың көші-қонын, 8,1%-ы құқық қорғау органдары қызметкерлерінің кәсіби даярлығының жеткіліксіздігін, ал 6,4%-ы сыбайлас жемқорлықты зияткерлік меншік саласындағы қылмыстылыққа ықпал ететін факторлар ретінде бағалаған.
Қылмыстық құқық бұзушылықтардың басым бөлігі, яғни шамамен 89%-ы, Қазақстан Республикасы Ішкі істер министрлігінің полиция бөлімшелері арқылы тіркеліп, тергеледі. Қаржылық полиция органдарының үлесіне қылмыстардың 8,5%-ы тиесілі болса, қалған 2,5%-ы басқа құқық қорғау құрылымдарының құзыретіне жатады.
Президент Қ. Тоқаевтың бастамасымен жүзеге асырылып жатқан құқықтық реформалардың негізгі бағыттарының бірі құқық қорғау жүйесін жаңғырту және оның қызметінің тиімділігін арттыру болып табылады. Бұл өзгерістер елдегі криминогендік ахуалды объективті түрде бағалауға қосымша мүмкіндіктер қалыптастырады. Осы себепті қылмыстылық динамикасын зерттеу барысында ресми статистикамен қатар субъективті сипаттағы факторларды да ескеру қажет. Соған қарамастан, қылмыстылық көрсеткіштерінің қалыптасуы мен өзгеруіне ықпал ететін негізгі факторлардың қатарында құқық қорғау органдарының қызмет тиімділігі және мемлекеттің әлеуметтік-экономикалық даму жағдайы шешуші маңызға ие.
2021–2023 жылдар кезеңінде Қазақстан Республикасының аумағында орын алған меншікке қарсы қылмыстарға қатысты статистикалық мәліметтер зерделенді. Криминологиялық зерттеу тұрғысынан аталған қылмыстарды талдау кезінде қылмыстық процестің әртүрлі сатыларында адамның мінез-құлқы мен іс-әрекетін өзара байланыста және кешенді түрде қарастырудың маңызы жоғары. Криминология адамның тұлғалық қалыптасу ерекшеліктерін, оның нақты өмірлік жағдайлармен өзара ықпалдастығын, сондай-ақ қылмыстық әрекетке баруына әсер ететін ішкі және сыртқы факторларды зерттеуге бағытталады.
Контрафактілік өнімдерді өндіру мен өткізу, зияткерлік меншік объектілерін заңсыз пайдалану және жалған тауарларды айналымға енгізу фактілерін өз табиғаты бойынша ұйымдасқан қылмыстық топтардың қызметіне немесе сыбайлас жемқорлық сипатындағы құқық бұзушылықтарға тікелей жатқызуға болмайды.
Жоғарыда жүргізілген талдау нәтижелерін негізге ала отырып, бірқатар қорытынды жасауға болады.
Біріншіден, тіркелген қылмыстардың негізгі бөлігі, яғни шамамен 89%-ы, Қазақстан Республикасы Ішкі істер министрлігінің полиция органдарының құзыреті шеңберінде анықталып, тергеледі. Құқық қорғау жүйесінде жүргізіліп жатқан реформалардың негізгі мақсаттарының бірі – мемлекеттегі криминогендік ахуалды неғұрлым объективті түрде бағалау. Осыған байланысты қылмыстылықтың деңгейі мен динамикасын зерттеу кезінде оған әсер ететін субъективті сипаттағы факторларды да назардан тыс қалдырмау қажет. Сонымен бірге қылмыстық көрсеткіштердің өзгеруіне ықпал ететін негізгі алғышарттардың қатарында құқық қорғау органдары жұмысының тиімділігімен бірге елдегі әлеуметтік-экономикалық жағдайдың да ерекше орын алатынын атап өткен жөн.
Соңғы жылдардағы статистикалық деректерді саралау қылмыс құрылымында тонау фактілерінің үлесі шамамен 6,1%-дан 4,7%-ға дейінгі аралықта екенін көрсетеді. Мұндай қылмыстық әрекеттердің басым бөлігі қалалық аумақта және қала типіндегі елді мекендерде жасалады.
Зияткерлік меншік құқықтарына қол сұғатын қылмыстардың қоғамға тигізетін әлеуметтік салдарын зерттеу де ерекше ғылыми және практикалық мәнге ие. Мұндай қылмыстардың салдарын бағалау тек жәбірленушіге немесе құқық иеленушіге келтірілген тікелей материалдық залалмен шектелмеуі тиіс. Автордың пікірінше, аталған қылмыстардың жанама экономикалық және әлеуметтік салдары да бар. Атап айтқанда, мемлекет қылмыстылықпен күресуге байланысты қосымша шығындарға ұшырайды. Олардың құрамына құқық бұзушылық жасаған адамдарды ұстау және ұстау орындарында қамтамасыз ету, құқық қорғау органдарының қызметін қаржыландыру, сот төрелігін жүзеге асыру шығындары, сондай-ақ бюджетке және бюджеттен тыс қорларға төленуге тиіс салықтар мен өзге де міндетті төлемдердің толық түспеуінен туындайтын шығындар жатады [11, 36 б.].
Зияткерлік меншік саласындағы қылмыстық әрекеттердің ұйымдасқан сипат алуы және осы саладағы сыбайлас жемқорлық көріністерінің артуы жалпы криминогендік ахуалдың күрделенуіне алып келеді. Мұндай үдерістер трансұлттық қылмыстық байланыстардың қалыптасуы мен нығаюына қолайлы жағдай жасап, құқық қорғау органдарына деген қоғамдық сенімнің төмендеуіне және әлеуметтік шиеленістің күшеюіне ықпал етуі мүмкін. Сонымен қатар аталған құбылыстардың жиынтық әсері мемлекеттің халықаралық беделіне де кері ықпал етіп, оның халықаралық деңгейдегі имиджіне нұқсан келтіру қаупін туғызады.

